  Виталий Пронин «Удмурт дунне» газет бордын ужась «Берекет» клубын ортчем арня вискын комсомоллы 100 ар тырмонлы сӥзем пумиськон ортчиз. Комсомоллэн азьвыл секретарьёсыз, рядовой комсомолецъёс тодазы вайизы егит дырзэс. Н. Малых но В. Хохряков комсомолын ужамзы сярысь вералоЯ вал вылын, я руль сьӧрын Яркыт тодэ ваёнъёссэ мадиз комсомоллэн Шаркан райкомезлэн секретарез луыса ужам Нина Малых. — Мон котьку активистка вал, 5-тӥ классысен Ляльшур школаямы дружиналэн советэзлэн председателез вал ни, - тодаз вае Нина Игнатьевна. - Комсомолэ пыреме бере но ялан азьпал радъёсын возиськи. Тае адӟыса ик, дыр, ёросамы комсомоллэн нырысетӥ секретарез луыны оскизы. Озьы мон Шаркан ёросысь комсомоллэн комитетаз 5 ар ӵоже ужай, эшшо 1 ар - комсомоллэн обкомаз. Оглом ужан стажме чакласько ке, 45 ар пала луэ. Со пӧлысь тужгес сюлме кылемын комсомолын тыршем 6 аре. Нина Игнатьевна тодаз вайиз, кыӵе но ужъёсты уг вырӟыто вал азьвыл комсомолецъёс: субботникъёс, агитпробегъёс, колхозъёслы пудо сиён дасян, уборкае пыриськон… — Зэм, комсомол движение туж герӟаськемын вал политикаен, - шуэ Н. Малых. - Но, мукет ласянь, комсомолэ пырись мурт уставез гинэ дышетыны кулэ ӧй вал, со тодыны кулэ вал быдэс дуннеысь югдурез, историез. Нош со понна трос лыдӟиськоно. Озьы комсомол егитъёслэсь дунне валанзэс паськытгес карылӥз. Али пӧртэм эскерисьёс верало ни: быдэс дуннеын комсомол кадь паськыт но зол организация ӧй вал. Куд-огез Китаез тодазы ваё на. Но асьме странаямы егитъёслэн сыӵе зол огазеяськонзы нырысетӥез вал. Нина Игнатьевна тодаз вайиз, кызьы со ёросысь гуртъёсы ялан поталляз, калыкен пумиськылӥз. Куддыръя, сюрес ӧвӧлэн, вал вылэ но пуксьыса кошке вал. Собере машинаен ветлыны дышетскиз, ачиз ик руль сьӧры пуксе но жур гинэ кошке. Зэм, правоез ӧй вал, соин ик ӝоген руль бергатонлэсь куштӥськоно луиз. Нина Игнатьевналэн калыкен ужаны опытэз бӧрысь туж кулэ луиз «Удмурт Кенешын». Огвакытэ со «Удмурт Кенешлэн» вице-президентэз вал. «Берекет» клубе лыктэм мукетыз активист - Валерий Хохряков - озьы ик огвакытэ «Удмурт Кенешлэн» вице-президентэз вал. Нош егит дыръяз шаплы комсомолец но вылэм, партилэн обкомаз но ужам. — Мон али но тодам вайисько, кызьы зар-зар бӧрдӥ, комсомолэ ӧз кутэ шуыса, - тодаз вае Валерий Павлович. - Школаын «витьёслы» гинэ дышетски, общественной улонэ мыло-кыдо пыриськи, но эшъёсылэсь мон пичигес вал, нош комсомолэ 14 ареслэсь пичиосты ӧз пыртылэ. Со понна бӧрысь Валерий Павлович комсомоллэсь бурдъясь кужымзэ но гижысь-пиньысь ужзэ ас пыртӥз 10 полэс поттӥз. Техникумын, армиын - котькытын комсомоллэн валтӥсь радъёсаз вал. Вылӥе ӝутӥсь тубат Комсомоллэн обкомезлэн кыкетӥ секретарез луыса ужаз Виталий Дзюин. — Паймымон луэ та дуннеын: мон - кулаклэн внукез, ваньбурмес талазы, песятае войнаысь пал пыд бертӥз. Но та страна ик монэ дышетӥз, карьера лэсьтыны луонлык сётӥз. Комсомол монэ будэтӥз, комсомол мынэсьтым семьяме кылдытӥз, шуыны луоз. Комсомол пыр мон туж трос визьмо но тунсыко адямиосын пумиськи. — Комсомол - со мынам улонысьтым тужгес ӟеч вакыт, - пусйиз Удмуртиысь калык суредась, Ленин комсомоллэн премиезлэн лауреатэз Пётр Ёлкин но. - Мон шудо, малы ке шуоно мукет азинлыко комсомолецъёсын ӵош шеди БАМ-ез лэсьтонэ. Ваньмыз шӧдтэк шорысь вал. Мынӥсько Ижысь Советской ульчаетӥ, пумиськисько Александр Шкляевен (али филология наукаосъя кандидат, УдГУ-ысь дышетӥсь). Со ушъяськиз, ми, пе, творческой группаен БАМ-е мынӥськом - артистъёс, крезьгурасьёс, гожъяськисьёс… Нош суредасьты вань-а, юасько. Ӧвӧл, пе… БАМ-е П. Ёлкин, быдэс котомка буёлъёс, этюдникъёс кутыса, мынэм, адямиослэсь интервью басьян понна «Юность» магнитофон басьтэм на. Гожъямъёссэ бӧрысь писательлы Г. Перевощиковлы сётэм. Нош БАМ-ын лэсьтэм суредъёссэ Москваысь Третьяковской галереяын но возьматъязы. «Берекет» клубамы вуэм Нина Князева но тодэ ваёнъёссэ шараятэк ӧз чида. Мыло-кыдо кышномурт выжыезъя Дэбес ёросысь Тыловай гуртысь вылэм. Ижын туж пиналысен телеграфист луыса ужаны кутскем, Ижысь почталэн 14-тӥ участокеныз кивалтэм. — Комсомолэ 16 арескам пыри но, ӝоген школаын секретарь каризы, пыр 27 аресозь пӧртэм интыосын комсомол огазеяськонлэн секретарез вал, - пусъе кышномурт. - 1976-тӥ арын комсомоллы луыса 23 арескам нырысьсэ мынӥ туж дано калыккуспо лагере. Со вакытъёсты тодэ вайыса, туннэ нош ик комсомолец луэм, нош ик одӥг мылкыдын бугырес улонэн улэм потэ! Комсомольской билет— Мар сётӥз комсомол? Патриотизм, аслэсьтыд шаердэ гажан но яратон, - шуэ Валерий Хохряков. - Кыкетӥез, комсомол юрттылӥз кадръёсты будэтыны, визьманы. Туннэ нуналэз но чаклано ке, ваньзы сямен ик ӟеч кивалтӥсьёс ас вакытаз комсомол пыр потэмын. Угось октябрёнок бордысен кутскыса, тужгес быгатӥсьёсызлы будыны юртто вал. Адями мед быгатоз секыт учыръёсысь потыны, малпаськыны, сётэм ужез ӟеч быдэстыны. — Азьвыл вакытъёсы ми сокем узыр ӧм улэ, со понна туж эшъяськыса, - ватса Нина Малых. - Вань ужез огъя кариськыса, ӝутскем мылкыдын лэсьтӥськом вал. Олокызьы, уй-нунал ужаса но, ӧм жадьылэ. Али егитъёслэн пӧртэм огазеяськонъёссы вань, но соос нимаз-нимаз. — Тодам на, кызьы Алнаш ёросысь Верхний Утчан гуртамы (мон отын клубен кивалтӥ) 15 гуртысь егит комсомолецъёс люкаськизы, клубын инты ӧз ни тырмы. Озьы ваньмы, кыре потыса, клуб котыртӥ бергамы. Тӥни озьы ик ӵош кариськыса ужаськом но вал, - пусйиз Ольга Слесарева. Елена Миннигараева Туспуктӥз Максим Егоров  